Martin Henriksen troppede op til demonstration mod tildækningsforbuddet. - Dit land er ikke Danmark, så ville du tage det af, sagde han til en af kvinderne

Det udviklede sig til en konfrontation mellem en gruppe niqabklædte kvinder og bannerføreren for tildækningsforbuddet, Martin Henriksen (DF), da han troppede op til demonstration imod forbuddet i Rigsdagsgården ved Christiansborg.

Torsdag blev det vedtaget at det fra 1. august bliver ulovligt at færdes i det offentlige rum iført burka eller niqab.

Dit slips er grimt

Martin Henriksen stod med et svensk TV-hold, og det bemærkede en gruppe af de tildækkede kvinder. De gik hen til ham og afventede, at han var færdig med sit interview.

- Det I repræsenterer, det er et tilbageskridt, det er ikke et fremskridt, lød det fra Martin Henriksen til kvinderne.

En ældre kvinde mødte stort bifald fra de omkringstående mennesker, da hun sagde til Martin Henriksen, at udlændingeordførerens slips var grimt, og at det provokerede hende enormt meget.

Niqab: Tørklæde der kun viser øjnene. Der er to typer niqab. En halv niqab lader ud over øjnene et stykke af panden være udækket. En fuld niqab dækker hele ansigtet med undtagelse af øjnene. Den består typisk af et bånd, der bindes rundt om panden, samt et længere stykke stof, der dækker ansigt og hår, så kun en sprække til øjnene er fri. Burka: En ikkegennemsigtig altdækkende beklædningsgenstand båret af mange muslimske kvinder, hovedsageligt i Afghanistan. Den er en slags udvidet niqab, der ligeledes dækker øjnene, typisk med et lille netgardin. Kilde: Religion.dk Vis mere Luk

Dit land er ikke Danmark

Det fik Martin Henriksen til at ønske god dag til forsamlingen, hvorefter en af de niqabklædte kvinder gik efter ham.

Martin Henriksen forsøgte muntert at give hånd til den niqabklædte kvinde, men blev afvist. Det samme skete, da udlændingeordføreren ville give hånd til gruppen af kvinder, der stimlede sammen omkring ham. Foto: Per Rasmussen

- Jeg er født i Danmark. Mit land det er Danmark, og jeg skal bo her. Jeg skal have retten til at gå klædt, som jeg vil, sagde kvinden til Martin Henriksen.

- Dit land er ikke Danmark. Så ville du tage det af, lød det fra udlændingeordføreren, hvorefter han storsmilende rakte en hånd frem mod kvinden, der ikke tog imod den.

- Det er dig, der går imod egne kerneværdier. Det kan godt være, at du synes det her, det er en sejr, men det er et kæmpe tab for demokratiet, sagde hun.

- Du repræsenterer Sharia, jeg repræsenterer dansk kultur, sagde Martin Henriksen, før han gik uden at sige farvel til hende.

Nu bliver det forbudt at gå med burka og niqab: Jeg har ikke tænkt mig at smide den

Der var mødt mennesker op til demonstration mod tildækningsforbuddet torsdag eftermiddag i Rigsdagsgården ved Christiansborg. Mange mennesker havde maskerede ansigter i solidaritet med de niqabbærende kvinder. Foto: Per Rasmussen

Vi har vundet et slag i kulturkampen

Ekstra Bladet fangede Martin Henriksen efter konfrontationen.

- Gør det indtryk på dig, den her demonstration?

- Næ, det gør det egentlig ikke. Det bekræfter mig bare i, at det er det rigtige, vi gør. Ud over at det er en slags afstandstagen til det danske samfund, så kan du se, at mange af de mennesker, der er her, de er jo jihadister med langt skæg.

- Det kalder du dem simpelthen?

- Ja, selvfølgelig.

- Det ved du da ikke, om de er?

- Det tillader jeg mig at antage. Det her er en kulturkamp. Det er symboliseret ved, at sådan noget her sker. Der har vi så vundet et slag i dag, og det skal jeg da ikke lægge skjul på, at jeg er meget tilfreds med.

Det blev bemærket, at Martin Henriksen pludselig troppede op ved siden af demonstrationen mod et tildækningsforbud. En gruppe af niqabklædte kvinder ville meget gerne tale med ham om det forbud, der er blevet vedtaget for at ramme dem. Foto: Per Rasmussen

- Kvinderne hæfter sig ved, at et af argumenterne for et forbud, er, at det skulle være kvindeundertrykkende, men de fortæller, at de ikke er undertrykte. De har valgt det selv, hvad siger du til det?

- Der er selvfølgelig nogen, der er undertrykte. Så er der nogen af dem, der er blevet hjernevasket til at tro, at hvis man skal være en god kvinde, så skal man gå klædt sådan der. Uanset om det er det ene eller det anden, så er begge dele langt ude.

- De her mennesker kommer ikke til at smide deres niqab, må man forstå på dem...

- Så må de jo betale det, det koster.

- Men hvad siger du til den effekt af jeres forbud - at det faktisk avler en form for modtryk?

- Det er forventeligt. Det er hjerteblod for dem. Det er hjerteblod for os. Når to kulturer mødes, som grundlæggende er forskellige, så kommer der gnister. Der kommer stærke følelser. Det kan da ikke komme bag på nogen.

- De tror jo på, at hvis de skal være et rigtigt menneske, så skal de gå sådan klædt. Der skal vi sige til dem, at sådan er det ikke i Danmark, sagde Martin Henriksen.